ડિરેક્ટર દિબાકર બૅનરજીના કહેવા પ્રમાણે આ બ્યોમકેશ બક્ષીની કમિંગ ઑફ એજ એટલે કે મુખ્ય પાત્ર બાળસહજમાંથી મૅચ્યોર થાય એવી ફિલ્મ છે. કંઈક અંશે મેકિંગ ઑફ બ્યોમકેશ બક્ષી જેવી. પરંતુ આપણે જે બ્યોમકેશને જોયો છે (ખાસ કરીને સુપર્બ રજિત કપૂર તરીકે) એ સ્માર્ટ છે, ડૅશિંગ છે, બહાદુર છે અને બેવકૂફ તો જરાય નથી; જ્યારે આ સુશાંત સિંહવાળા બ્યોમકેશને તો લાશ જોઈને જ ઊલટી થવા માંડે છે, એક ઝાપટભેગો તે જમીનદોસ્ત થઈ જાય છે, તેને કોઈ આરામથી ગેરમાર્ગે દોરી શકે છે. અને રામ જાણે આ બ્યોમકેશની આઇબ્રો આટલી ગંદી રીતે જોડાયેલી શા માટે રાખી હશે? કોઈ ગમે તે કહે, એક ડિટેક્ટિવ જેવો તેજસ્વી હોવો જોઈએ એવું તેજ સુશાંત સિંહના ચહેરા પરના એકેય ખૂણેથી ટપકતું નથી. તોય પોતાનું નામ બોલે ત્યારે જેમ્સ બૉન્ડની સ્ટાઇલ મારીને કહે, બક્ષી, બ્યોમકેશ બક્ષી. દિબાકર બૅનરજીએ કહ્યું છે કે મારે વીતેલા જમાનાના સોશ્યો-પૉલિટિકલ માહોલ પર કોઈ ટિપ્પણી નથી કરવી. તેમ છતાં ફિલ્મમાં બ્યોમકેશ બક્ષી પહેલું જ વાક્ય ગાંધીજીની વિરુદ્ધનું બોલે છે કે ગાંધીજી જેલમાં જાય કે બહાર રહે, એનાથી મને કશો ફરક પડતો નથી. શા માટે ભઈ?